Nuwe redakteur vir BeeldBarnard Beukman Foto: Facebook Media24 het in ŉ persverklaring bekend gemaak dat Barnard Beukman vanaf Desember Beeld se nuwe redakteur sal wees. Beukman (52) neem oor by Adriaan Basson, wat sedert 2013 dié pos beklee het en nou hoofredakteur is van Netwerk24, en Liezel de Lange wat die pos tydelik beklee het terwyl na ’n nuwe redakteur gesoek is. Beukman het sy joernalistieke loopbaan in 1989 by Oosterlig in Port Elizabeth begin. Later dieselfde jaar het hy by Die Burger aangesluit. Vanaf November 1997 was hy ’n jaar lank die direkteur in die parlementêre kantoor van die leier van die amptelike opposisie. Hy is in 1998 aangestel as assistent-redakteur by Rapport, waar hy as Pretoriase burohoof gedien het. In 2003 het hy van die redaksionele na die sakekant geskuif met sy aanstelling as streekuitgewer van RCP Media. In 2009 is hy bevorder tot hoofbestuurder van Beeld en Rapport. Hy het ook Media24 op die direksies van Mooivaal Media en Capital Media verteenwoordig. “Media24 is aan die voorpunt van die wêreldwye skuif van nuus na elektroniese platforms, maar glo duidelik dat gedrukte koerante steeds ’n kritieke rol in die nuusstrategie en samelewing moet speel,” het Beukman gesê. “Ek glo dit is belangrik dat lesers oor ’n wye front tuis en welkom moet voel by die koerant en die nuusaanbieding stimulerend moet vind.” Johanna van Eeden, hoofredakteur van Media24 se Afrikaanse dagblaaie, het Donderdag gesê Barnard verstaan Afrikaanse koerante en sal ’n waardevolle bydrae tot die span lewer.